b'\n_START_ARTICLE_\nGamle Hvam Museum\n_START_SECTION_\nEtablering\n_START_PARAGRAPH_\nP\xc3\xa5 Hvam er det drevet jordbruk i mer enn 1\xc2\xa0500 \xc3\xa5r. Navnet Hvam h\xc3\xb8rer med til de enkle, usammensatte naturnavnene som de eldste g\xc3\xa5rdene fikk \xe2\x80\x93 liksom Fjell, Berg, \xc3\x85s osv. Hvam betyr kort dal eller senkning omgitt av h\xc3\xb8yder, men med en utgang til en av sidene. \xc3\x85rsaken til senkningen var et leirras som tok store masser ut i Glomma. Den opprinnelige Hvams-g\xc3\xa5rden ble sannsynligvis etablert der hvor Hvam videreg\xc3\xa5ende skole ligger i dag, noen steinkast unna museet. Rundt \xc3\xa5r 1000 ble g\xc3\xa5rden delt i to, med ett bruk hvor museet ligger i dag \xe2\x80\x93 Store Hvam \xe2\x80\x93 og ett bruk p\xc3\xa5 \xc3\xb8stsida av "Hvammen" \xe2\x80\x93 Vesle Hvam. Rundt 1300 ble en ny g\xc3\xa5rd etablert p\xc3\xa5 tomtene av den opprinnelige, og denne g\xc3\xa5rden fikk navnet Tomter.\n_START_SECTION_\nFra g\xc3\xa5rd til museum\n_START_PARAGRAPH_\nG\xc3\xa5rden var i privat eie frem til 1908. Da ble den solgt til Udenes sognestyre, som ogs\xc3\xa5 kj\xc3\xb8pte Tomter og Vesle-Hvam. Videre fikk Akershus amt (Akershus fylke) kj\xc3\xb8pe 900 m\xc3\xa5l jord fra sognestyret, inkludert Tomter og Vesle-Hvam. Fylket \xc3\xb8nsket \xc3\xa5 bygge ny landbruksskole og hadde vurdert flere eiendommer f\xc3\xb8r de bestemte seg for Hvam i Nes. Skolen stod ferdig i 1911 p\xc3\xa5 det som hadde v\xc3\xa6rt Tomter g\xc3\xa5rd. I 1910 besluttet Udenes sognestyre \xc3\xa5 for\xc3\xa6re Akershus amt Svalgangsbygningen, s\xc3\xa5 fremt den ble flyttet opp til landbruksskolen p\xc3\xa5 Tomter. Imidlertid mente mange, deriblant amtmann Ole Furu, arkitekt Arnstein Arneberg samt arkitekt Carl Berner i Fortidsminneforeningen, at bygningen m\xc3\xa5tte settes i stand der den stod. Denne innstillingen ble fulgt, og det var Arnstein Arneberg som ledet restaureringsarbeidet. Dette arbeidet var ferdig i 1915. Svalgangsbygningen ble n\xc3\xa5 tatt i bruk som museumsbygning. Landbruksskolen hadde ansvaret for museet, som i starten alts\xc3\xa5 var den restaurerte Svalgangsbygningen, og f\xc3\xb8rste rektor p\xc3\xa5 landbruksskolen, Martin D\xc3\xb8sen, var ogs\xc3\xa5 f\xc3\xb8rste museumsbestyrer. D\xc3\xb8sen s\xc3\xb8rget for at b\xc3\xa5de inventar og gammelt landbruksutstyr ble samlet inn._NEWLINE_Siden 1980 har skolen og museet v\xc3\xa6rt to selvstendige enheter. I dag er Gamle Hvam en avdeling av Akershusmuseet, mens bygninger og samlinger eies av Akershus fylkeskommune.\n_START_SECTION_\nBygninger\n_START_PARAGRAPH_\nP\xc3\xa5 Gamle Hvam museum er det i alt 21 antikvariske bygninger, der seks av bygningene er fredet og de \xc3\xb8vrige er verneverdige._NEWLINE__NEWLINE_Bygningene er godt sikret med sprinkleranlegg og varslingsanlegg, samt sikret mot lynnedslag.\n_START_SECTION_\nSamlinger\n_START_PARAGRAPH_\nGamle Hvam museum har store samlinger av landbruksmaskiner og -redskaper fra de siste 200-250 \xc3\xa5r. Det er en omfattende samling med ca. 7000 gjenstander innen landbruk, h\xc3\xa5ndverk og innredning. Museet har ogs\xc3\xa5 en samling av gammelt leket\xc3\xb8y._NEWLINE__NEWLINE_I tillegg til gjenstander knyttet til jordbruket, har museet satset p\xc3\xa5 innsamling av stauder og prydbusker fra \xc3\x98stlandet. Samlingen omfatter ca. 250 ulike arter._NEWLINE__NEWLINE_Det er ogs\xc3\xa5 utstillinger fra moderne landbrukshistorie og fra okkupasjonstiden.\n_START_SECTION_\nArrangementer\n_START_PARAGRAPH_\nGamle Hvams-dagen i august er tradisjonelt museets st\xc3\xb8rste arrangement gjennom \xc3\xa5ret. Det samler mellom 1\xc2\xa0100 og 1\xc2\xa0700 mennesker. Da er det salg av r\xc3\xb8mmegr\xc3\xb8t og byggmelsvafler, man kan f\xc3\xa5 sitte p\xc3\xa5 med en gammel Gr\xc3\xa5tass, se hvordan gammelt h\xc3\xa5ndarbeid utf\xc3\xb8res og hvordan man steker flatbr\xc3\xb8d p\xc3\xa5 takke, i tillegg til mye annet._NEWLINE__NEWLINE_Videre er F\xc3\xb8rjul p\xc3\xa5 Gamle Hvam i desember et arrangement der man f\xc3\xa5r se hvordan juleforberedelser foregikk p\xc3\xa5 en storg\xc3\xa5rd i gamle dager._NEWLINE__NEWLINE_Museet arrangerer ogs\xc3\xa5 hagevandringer og eventyrdager.'